ኣይተ ፈቅኣሕመድ ከምዝሕብርዎ፡ እዚ ግድብ ንሱዳን ቁጠባዊ ረብሓ ኣለዎ፤ ብዘይ ገለ ወፃኢ ክሳብ ሰለስተ ሽሕ ጊጋ ዋት ሓይሊ ኤሌክትሪክ ክትረክብ እያ። ካብዚ ብተወሳኺ ድማ ካብ ኢትዮጵያ ብሕሳር ዋጋ ክትዕድግ ትኸእል እያ። በዚ ድማ ኢንዱስትርታቶም ከነቓቕሑን፣ ሕርሻን ምርባሕ ዓሳ ከስፋሕፍሑን ይኽእሉ። እዚ ድማ፡ ደቡብ ሱዳን ንዝነበራ ዓብይ ሃፍቲ ነዳዲ ሒዛ ምግንፃላ፡ 'ረኺብካ ምስኣን ሕሱም' ከምዝበሃል ንዝኾነት ሱዳን ካብ ሰማይ ከም ዝወርድ ሃፍቲ እዩ ክቑፀር ዝኽእል። ካብዚ ብተወሳኺ፤ እዚ ግድብ ዓመት መፀ ሕማም ርእሲ ሱዳን ካብ ዝኾነ ውሑጅ እውን ክከላኸለላ ይኸእል። እዚ ውሑጅ ዘምፅኦ ደለል ካብ ግድባትን መትረባትን ንምፅራግ ክሳብ 70 ሚልየን ዶላር ካብ ምኽሳር ዘድሕና እዩ። ስለዚ፤ ድላዩ ዓይነት መንግስቲ እንተመፅአ እውን፡ ካብዚ ልዑል ረብሓ ዝበልፅን ቀዳምነት ዝወሃቦን ጉዳይ ይህሉ እዩ ኢሎም ኣይኣምኑን፡ ኣይተ ፈቅኣሕመድ። ብተመሳሳሊ ኣብ ጉዳይ ኣባይ ብርክት ዝበሉ መፅናዕትታት ዘካየዱ ዶክተር ያእቆብ ኣርሳኖም ብወገኖም፡ ንህንጸት እዚ ግድብ ምድጋፍ ናይ ሃገራዊ ረብሓ እምበር፡ ፖለቲካዊ ውሳነ ብዘይምዃኑ ሱዳን ኣብ መርገፂኣ ፀኒዓ ምስ ኢትዮጵያ ከምትቕፅል ይኣምኑ። ይኹን'ምበር ንናይ መፃኢ መንግስቲ ሱዳን፡ ግድብ ህዳሰ ቀዳምነት ዝወሃቦ ጉዳይ ዶ ይኸውን ዝብል ግን ኣብ ከይዲ ዝረኣይ ከምዝኾነ እዮም ዝገልፁ። • ሓድሽ ኣካያዲ ስራሕ ግድብ ህዳሰ ኢትዮጵያ መን እዩ?
